AlexejDobrolubov/national_council_slovak_2010 huggingface dataset:
19. schôdza NR SR - 12.deň - B. popoludni
Dátum: 2024-10-01
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

70. Ďakujem veľmi pekne, pán poslanec, za tvoje vystúpenie. Myslím, že aj vzhľadom na náš vek, tak by sme chceli čo najviac urobiť pre mladých. Ja od roku asi 2015 s menšími prestávkami som vždycky robil s realitami a nehovoril si pravdu, pokiaľ si hovoril o tých hypotekárnych úveroch, pretože správne si povedal, že úroková sadzba sa odvíja od medzinárodných ukazovateľov a od toho ratingu, ako si Slovensko požičiava a, samozrejme, aj od nejakej stability, ktorá je v tej ktorej krajine a od roku 2015 boli tie úroky minimálne, 0,5, 0,6, 0,7 % si mladé rodiny požičiavali nieže 100 %, aj to bolo možné, ale požičiavali si dokonca aj 110 %, keď sa zmenila trošku v zmluve hodnota toho bytu, že čerpali viacej peňazí, ako reálne nehnuteľnosť stála. Tie peniaze využívali predovšetkým na dozariaďovanie toho bytu. Úrokové sadzby vystrelili v roku 2023 a my sme urobili zákon, ktorým sme potom čo Hegerova a Ódorova vláda sa tejto téme vôbec, ale že vôbec nevenovala, tak sme prijali opatrenia, ako pomôcť týmto mladým. A ja by som chcel aj od teba počuť jedno riešenie, že ako by si ty pomohol v tejto situácii mladým, ako by si konsolidoval 2,7 miliardy, pretože z vašich úst všetkých počúvam možnože dva milióny ušetrené na nejakých platoch, tak to je taká čiastka, ktorú zhruba vytiahli Šimečkovci zo štátneho rozpočtu.
19. schôdza NR SR - 12.deň - B. popoludni
Dátum: 2024-10-01
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

56. Ďakujem veľmi pekne za slovo, pán predsedajúci. Škoda, že v zmysle rokovacieho poriadku sa nemôžem rovnakú otázku opýtať aj pána doktora, pána poslanca Stachuru, pretože on bol štátny tajomník na ministerstve zdravotníctva, ale budem sa to teda pýtať pána poslanca Dvořáka, že čo hovorí na to, čo vychádza v posledných dňoch do éteru od NKÚ o tom, že bolo zneužívané, že boli nadužívané dohody, rôzne dohody mimo pracovného pomeru, či už dohody o vykonaní práce, alebo dohody o pracovnej činnosti, pričom je zrejmé, že sa to najviac týka Všeobecnej zdravotnej poisťovne, v ktorej pôsobil ako člen dozornej rady, či o tom mal vedomosť a akým spôsobom z pozície svojej funkcie proti takýmto praktikám bojoval a čo urobil pre to, aby sa ušetrili peniaze. Keďže sú informácie, že je tam dohodár vo Všeobecnej zdravotnej poisťovni, ktorý dostal za to, že prepoistil vysoký objem pacientov zhodou okolností v marginalizovaných oblastiach, dostal odmenu vo výške 100-tisíc eur, že čo urobil aj spolu so svojimi kolegami, aby Všeobecná zdravotná poisťovňa nevyhadzovala peniaze za obchádzania po prvé Zákonníku práce, keďže ten jasne dvakrát vyžaduje, aby dohody boli využívané výnimočne, to Zákonník práce vyžaduje v dvoch svojich ustanoveniach a sú tu úvahy o tom, že dohody boli možno častokrát uprednostňované pred, pred riadnym trvalým pracovným pomerom a že NKÚ nedokázalo nájsť odpovede, že čo robili jednotliví dohodári. Tak sa ho chcem opýtať, že či vedel o tom ako člen dozornej rady a ak o tom vedel, tak čo pre to urobil, aby sa takto nemrhali peniaze do luftu a preto sme dnes nemuseli konsolidovať. Ďakujem.
19. schôdza NR SR - 10.deň - B. popoludni
Dátum: 2024-09-26
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

152. Ďakujem veľmi pekne za slovo. Pani kolegyňa, hovorili ste, že máte dáta, na základe ktorých viete, že živnostníci končia so živnostníckym podnikaním. Prosím vás pekne, chcem vedieť, koľko živnostníkov končí so živnostníckym podnikaním vo vzťahu ku konsolidácii. Pretože predpokladám, že netušíte. Takisto ako ste hovorili, že rastie kriminalita majetková, že rastú trestné činy majetkové, že rastú priestupky majetkové a opak je pravdou. Pretože v zmysle relevantných štatistík z ministerstva vnútra klesá aj majetková trestná činnosť aj priestupky vo vzťahu k majetkom. Tak vás teda poprosím o to číslo a veľmi rád si počkám na vašu odpoveď. Hovorili ste, že by ste veľmi radi nám pomohli a dali nejaké konštruktívne návrhy, aleže opozícii neprešiel žiaden návrh pozmeňujúci nikdy. Nie je tomu tak. Pán poslanec Viskupič, ktorý si odkomunikoval s ministrom niektoré veci, prešiel mu ten zákon a som veľmi rád, že sme mohli za tento zákon zahlasovať, pretože bol skutočne dobrý. A tie kocky pána Ódora. Tak vy tvrdíte, že to, že to bol iba nejaký nápadík. Že to ho tak napadlo a poskladal nejaké lego, kde navrhoval zvýšenú DPH a všetky mýta, poplatky, diaľničné známky, aleže to ho iba tak napadlo a to bolo iba, že keby bol Fico premiér, že jemu by to poradil. Ale keby bol premiér Mišo Šimečka, tak jemu by poradil, že zníž DPH, zvýš všetkým platy a urobíš tu raj. Tak sa teda dohodnime. Ako to myslel pán Ódor? On to, len tak ho to napadlo, nebolo to záväzné. Pre koho to bolo záväzné? Čiže ja tomu vôbec nerozumiem. A ešte my vysvetlite jednu vec. Ak odovzdávate krajinu s takmer vyrovnaným rozpočtom a dostanete ju späť zdrancovanú, tak asi treba hovoriť, že koho je to zodpovednosť. A ak by pán Ódor a pani Čaputová uznali, že treba ísť do volieb čím skôr, tak tento problém mohol byť možnože o tretinu alebo o polovicu menší. Ďakujem pekne.
19. schôdza NR SR - 10.deň - B. popoludni
Dátum: 2024-09-26
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

138. Ďakujem veľmi pekne. Pán poslanec Muňko, veľmi pekne ste to pomenovali, že čo sa tu dialo, a otvorili ste veľmi zaujímavú tému, o ktorej sa aj dnes možno nehovorilo, pretože tu počúvame o tom, že máme aj vyhodiť 20 % všetkých zamestnancov, pokiaľ ide o štátnu správu, pričom sa prijalo rozhodnutie o 10-percentnej úspore, pokiaľ sa bavíme o ministerstvách, netýka sa to policajtov, zdravotníkov, hasičov, vojakov a pracovníkov samospráv. Ale nikto nehovorí o tom, že ako sa zvyšovali počty zamestnancov na jednotlivých ministerstvách, na jednotlivých úradoch. Na úrade vlády, odkedy sme nastúpili, bolo prepustených už 30 % úradníkov, ktorí tam nikdy predtým nepracovali, a to nehovorím o nadužívaní dohôd na ministerstve zdravotníctva napríklad, o ktorom bolo pred časom, pred časom informované, že tieto dohody, ktoré boli napríklad na ministerstve zdravotníctva alebo boli na pozemkovom fonde, kde bolo toľko dohôd, že bolo konštatované aj inšpektorátom práce, že boli v zmysle Zákonníka práce nadužívané, pretože dobre viete, že pokiaľ sa bavíme o dohodách o vykonaní práce alebo o dohodách o pracovnej činnosti, majú byť používané výnimočne. Ale za Matoviča boli používané pravidelne a mali hodinové mzdy oproti bežným úradníkom, ktorí tam pracujú dvadsať rokov, ktorí mali hodinovú odmenu možno deväť-desať eur za hodinu, tak páni a dámy z OĽANO, ktorí tam boli podosadzovaní na tieto úrady alebo ministerstvá, mali hodinové mzdy na dohodách niekde okolo päťdesiatich, niekde sedemdesiatich eurách, niekde štyridsiatich eurách. Tak mi povedzte, čo ste robili vtedy, keď ste sa bavili o šetrení na štáte alebo na šetrení na štátnej správe, vtedy to nikomu nevadilo.
19. schôdza NR SR - 10.deň - B. popoludni
Dátum: 2024-09-26
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

126. Ďakujem veľmi pekne za slovo, vážený pán predsedajúci. Pán Dostál, vo vzťahu k dnešnej rozprave ku skrátenému legislatívnemu konaniu, tá debata vôbec nebola o skrátenom legislatívnom konaní. Toto si musíme povedať, pretože bola o všetkom inom, o mafiánoch, nehovorím, že teda z vašej strany, ale tá debata bola zneužitá na politiku a pritom mala byť podľa rokovacieho poriadku vedená striktne vo vzťahu ku skrátenému legislatívnemu konaniu. Nebolo tomu tak. K dôvodom skráteného legislatívneho konania ako takému, pán kolega, veľmi dobre viete, možno nie vy, ale váš kolega, ktorý sedí vedľa vás a určite mi dá za pravdu, je, že my musíme konsolidovať verejné financie, ak chceme byť zodpovedný a hodnoverný partner, pretože inak si znížime ratingy a inak si budeme nevýhodne, značne nevýhodne požičiavať peniaze, čiže to sú určite preukázateľne hroziace hospodárske škody. Vážený pán Dostál, a ešte mi nedá povedať, koľko ste vy pretlačili zákonov v skrátenom legislatívnom konaní. Vy sa tvárite, ako keby ste tento inštitút nevyužili ani raz. A jednoznačne je zodpovedná opozícia. Predovšetkým, samozrejme, OĽANO, Heger a Matovič, ale vy sa tiež nevyvlečiete z tej zodpovednosti, pretože keby ste boli skôr odišli z tej koalície, voľby mohli byť skôr. Čo sa týka zodpovednosti Ódora, to bolo predlžovanie agónie. Tie voľby mali byť dávno predtým, ako boli ustanovené na 30. septembra. A zlé časy? Pán kolega, zlé časy sú vtedy, keď vládne Matovič, Heger a ďalší z vašich bývalých kolegov. A ešte mi nedá na záver povedať, že v roku 2019 bol takmer vyrovnaný rozpočet. Takmer vyrovnaný rozpočet. Tak o čom sa tu bavíme? Ďakujem.
19. schôdza NR SR - 10.deň - B. popoludni
Dátum: 2024-09-26
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

106. Ďakujem veľmi pekne za slovo. Kolegom ďakujem za faktické poznámky. Áno, od rána do večera treba hovoriť tie tri mená – Matovič, Heger, Ódor. Okrem toho, čo tu s nami robili počas covidu, kedy nás tu segregovali, nútili nás nezmyselne testovať, pričom je evidentné, že po týchto povinných testovaniach, čo je najväčšia sranda, že vy ste sa nemohli stretávať so svojou rodinou, ale mohli ste ísť na povinné testovanie, kde sa preukázateľne všetci nakazili, pretože tam boli aj chorí, aj zdraví ľudia a potom začali umierať a skončilo to tak, že sme mali najviac úmrtí na počet obyvateľov azda na celom svete. Na celom svete. Keď mohli mať v Indii, kde sú ďaleko horšie podmienky na zdravotníctvo, ako máme tu, a mohli k tomu pristupovať racionálnejšie a mali, tuším, možnože o desaťtisíc menej mŕtvych ako na Slovensku, v Indii. A ďalšou krutou realitou je, že napriek dvojnásobnému rozpočtu vo výdavkovej časti po týchto ľuďoch nezostalo nič, nič. Nepostavili tu nič. Aby som im nekrivdil, tak chcem pochváliť jedine pána Sulíka za Volvo v Košiciach, ktoré je dobrým projektom a som veľmi rád, že tento projekt pokračuje ďalej, ale okrem toho Volva nevidím absolútne nič. Prehajdákaných možno 24 mld. eur a dnes je tu na nás vyvíjaný tlak, že sme si dovolili prijímať opatrenia, akým spôsobom sa verejné financie dostanú aspoň, aspoň do stavu v roku 2019, kedy sme odovzdávali takmer vyrovnaný rozpočet. Ďakujem veľmi pekne.
19. schôdza NR SR - 3.deň - A. dopoludnia
Dátum: 2024-09-13
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

68. Ďakujem veľmi pekne. Ja som na 100 % presvedčený, že bude viesť tento výbor určite človek z opozície a som si na 100 % istý, že to nebude Mária Kolíková. Pretože Mária Kolíková, bohužiaľ, zlyhala. Nevedela, že to tak skončí. Ale keď v rozpore so zákonom o SIS, ktorý jasne hovorí, že ak výbor zistí porušenie zákona o SIS, tak je povinný ho oznámiť Národnej rade a generálnemu prokurátorovi. Výbor však prijal uznesenie, ktorým sa uzniesol na tom, že žiadne porušenie zákona nebolo zistené, a pani Kolíková namiesto toho, aby keď už chcela na Generálnu prokuratúru niečo oznamovať, tak sa tam nemala podpisovať ako predsedníčka výboru na kontrolu SIS. Mala sa tam podpísať ako Mária Kolíková, občan. Aj v hlavičke toho listu je, že sa obracia na Generálnu prokuratúru ako predsedníčka výboru pre kontrolu činnosti SIS, v texte je to takisto spomenuté. Čiže ja neviem, čomu pani Kolíková nerozumie. Stačilo, občianske svoje práva, samozrejme, má, ak mala pocit, že bol porušený zákon, mohla sa obracať na prokuratúru, koľko chce, ale pokiaľ si uvedomuje funkciu, ktorú zastávala a ktorým bola funkcia predsedníčky kontrolného výboru pre činnosť SIS, tak si mala uvedomovať, aké jej z toho vyplývajú povinnosti a práva. A to už ani nebudeme hovoriť o tom, že vyzradila utajované skutočnosti, vyzradila totožnosť príslušníka SIS a týmto spôsobom tiež to nie je hodné predsedníčky kontrolného výboru pre činnosť SIS.
19. schôdza NR SR - 14.deň - A. dopoludnia
Dátum: 2024-10-03
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

12. Áno, ďakujem pekne, pán predsedajúci. Slovenská republiky je podľa ústavy parlamentná demokracia, a nie policajný štát. Nie sme policajný štát. Včera to tu vyzeralo ako v policajnom štáte, keď prišli príslušníci Policajného zboru za Michalom Šipošom, za poslancom Šipošom, legitimovali sa a vyzvali ho, aby opustil s nimi rokovaciu sálu. Áno, zákon o rokovacom poriadku počíta s takýmto nástrojom a umožňuje využiť predsedajúcemu aj takýto nástroj, ale v krajnom prípade. A trvám na tom, že včera takýto krajný prípad určite nenastal. Je tu pomerne veľa nových poslancov, ktorí tu v minulom volebnom období neboli, tak by som pripomenul len niektoré príklady, ktoré sme tu riešili. Bol som vtedy podpredseda parlamentu, bol som predsedajúcim, museli sme aj my riešiť rôzne situácie. Napríklad, keď si tu poslanec Mizík urobil diskotéku, alebo keď poslanec Suja vylial pohár vody do tváre ministra financií Igora Matoviča. Prerušili sme schôdzu, zvolali sme grémium, urobili sme poriadok, ale ani vo sne nám nenapadlo zavolať si príslušníkov Policajného zboru do rokovacej sály. To ako vyzerá? Predsedajúci má dosť veľa nástrojov na to, aby si urobil poriadok v rokovacej sále aj bez pomoci polície. Čiže v tomto včera pán bývalý policajný prezident si pomýlil svoje pôsobenie, on už nie je policajný prezident, nemá čo sem volať príslušníkov Policajného zboru. On už je podpredseda parlamentu. A má podľa zákona dosť veľa nástrojov na to, aby si tu urobil poriadok. Keď sme to zvládli my s takými excesmi, ako tu urobili poslanci za ĽSNS, tak by to mohol zvládnuť aj on. A ďakujem Ondrejovi Dostálovi za jeho vystúpenie v tomto duchu. (Potlesk.)
19. schôdza NR SR - 12.deň - A. dopoludnia
Dátum: 2024-10-01
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

28. Ďakujem za slovo, pán predsedajúci. Pán minister financií, povedali ste, že predstavíte nejakú stratégiu na boj proti daňovým podvodom a že teda vy chcete bojovať proti daňovým podvodom. To odkedy? Veď vy ste zmenili Trestný zákon. Vy ste zmenili Trestný zákon tak, že priamo nabádate ľudí, aby páchali daňové podvody. Znížili ste tresty za ekonomické trestné činy, nielen za korupciu, nielen za krádeže. Vy ste znížili tresty aj za daňové podvody a dokonca do 20-tisíc eur už nie sú trestnými činmi. Vy ste za to nehlasovali na vláde? Ste minister financií, tak nám to povedzte. Prokurátori od účinnosti tej nehoráznej novely Trestného zákona rad za radom rušia obvinenia ľuďom za daňové podvody, pri ktorých zanikla trestnosť ich trestného činu. Táto vláda nechce bojovať proti daňovým podvodom. Táto vláda nabáda ľudí, aby páchali daňové podvody do 20-tisíc eur. Bez debaty, pretože to už nie je trestný čin. A vy ste minister financií, ako prvý by ste sa mali ozvať, že s tým nesúhlasíte, že chcete chrániť dane a že chcete bojovať proti daňovým podvodníkom, aby sa nepáchali. Ozvali ste sa? Kedy ste povedali, že nesúhlasíte s tým, aby do 20-tisíc eur daňové podvody už neboli trestným činom? Ja som vás teda nepočul, že by ste sa tak vyjadrovali. A kým to nepoviete, pán minister, tak všetky tie stratégie a materiály, ktoré chcete predstaviť, sú len odvádzaním pozornosti od toho, že táto vláda pomáha daňovým podvodníkom a nebojuje proti nim. (Potlesk.)
19. schôdza NR SR - 7.deň - A. dopoludnia
Dátum: 2024-09-20
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

44. Ďakujem za slovo. Tá správa je najmä o číslach, je to najmä nejaký štatistický prehľad o trestnej činnosti na Slovensku, ale verejnú mienku neformujú tieto čísla. Verejnú mienku profilujú rozhodnutia a verejné vystúpenia čelných predstaviteľov prokuratúry a mňa veľmi zaujíma, a to nie je otázka správy o činnosti prokuratúry, ale je to otázka zisťovania napríklad Eurostatu alebo iných inštitúcií, ako sa bude vyvíjať dôveryhodnosť orgánov činných v trestnom konaní a polície, prokuratúry, súdnictva potom, ako naozaj natvrdo začne alebo sa premietne do praxe tá novela Trestného zákona. Ona už platí, už tie prvé dopady hlásia samotní obchodníci, čiže môžme si nad tým... môžme nad tým mávnuť rukou, ale tí ľudia s tým prichádzajú dennodenne do kontaktu, sú konfrontovaní s realitou a práve tí obchodníci najlepšie vedia, či tie krádeže stúpajú, alebo klesajú. Áno, zrejme sa mnohé ocitnú medzi priestupkami, mnohé možno ani nenahlásia, pretože obchodníci vedia, že policajti nemajú kapacitu riešiť ani, často ani bežné krádeže, ešte keď boli trestnými činmi, nieto ešte keď sa stanú priestupkami, takže mnohé sa zrejme ani do tých štatistík nedostanú. Ale to, že tá trestná novela má negatívne dopady, to nehovoria len politici, hovoria to aj konkrétni ľudia, ktorí sú s tým dennodenne konfrontovaní.
19. schôdza NR SR - 5.deň - B. popoludní
Dátum: 2024-09-18
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

52. Ďakujem za faktickú poznámku, pán poslanec Pročko, a za podporu k môjmu vystúpeniu. Myslím, že to treba dať do takého širšieho kontextu, že toto vládnutie sa začalo tým, že pomohli páchateľom trestných činov, alebo potenciálnym páchateľom. Znížili trestné sadzby za korupciu, niektoré trestné činy sa stali premlčanými, čiže už ako keby neboli. No a teraz ešte idú dvíhať dane, aby po tom, ako pomohli svojim ľuďom, aby ešte vytiahli z vrecák ľudí nejaké peniaze. Už za akým účelom, to si možno necháme niekedy na nejakú inú debatu. Čiže tento kontext je podľa mňa dôležitý nahlas pomenovať. Naozaj to, ako je tá legislatíva dnes nastavená, aké smiešne pokuty hrozia aj za tie priestupky, ktoré si spomenul vo svojej faktickej poznámke, tie takisto motivujú ľudí, pretože sú si vedomí toho, že keď ukradnú nejaký tovar do tých 700 eur, tak ani tá pokuta, ktorú potom potenciálne budú musieť zaplatiť, ešte stále budú v pluse, keď niečo ukradnú zrovna do tých 700 eur. A možnože zmení tento parlament priestupkový zákon a zvýši pokuty, ale nič to nemení na tom, že drvivú väčšinu priestupkov nebude mať kto riešiť, lebo policajtov priestupky, už dnes je toľko policajtov, že nemajú kapacitu riešiť okamžite trestné činy, keď sa stanú. Ľudia musia čakať. Viete, keď sa dozvedia, že bol spáchaný nejaký priestupok, tak to už duplom nebudú mať čas riešiť.
19. schôdza NR SR - 5.deň - A. dopoludnia
Dátum: 2024-09-18
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

74. Ďakujem za slovo. Myslím si, že pre akúkoľvek garnitúru do budúcnosti by bolo veľmi užitočné, keby sme už konečne videli analýzu, ako sa správali bezpečnostné zložky na mieste tej tragickej streľby. To je z môjho pohľadu najpodstatnejšie pre budúcnosť. Ak k tomu pomôcť táto komisia, nech je to táto komisia, ale je až na zváženie, ako minister vnútra sa kŕčovito bráni tomu, aby takúto analýzu zverejnil. Možno má niekto pocit, že príslušníci bezpečnostných zložiek urobili všetko tak, ako mali, ale keby to tak bolo, tak som presvedčený o tom, že ten rozsah zranení by bol menší, ak by vôbec bol premiér postrelený. Ak by si všetci z bezpečnostných zložiek robili svoju prácu, tak ako mali. Stačí si to porovnať so zahraničím, ako sa správali príslušníci týchto zložiek pri streľbe na amerického kandidáta na prezidenta Donalda Trumpa napríklad. Čiže takáto analýza tu chýba. Nechce sa mi veriť, že do niekoľkých dní taká analýza urobená nebola a je úplne na mieste, aby bola zverejnená, aby aj budúce politické garnitúry, najmä vedenie ministerstva vnútra a prezídia Policajného zboru, aby vedeli, ako sa majú správať, ako majú chrániť chránené osoby, vysokých ústavných činiteľov, aby sa im nestalo to, čo sa stalo v Handlovej.
19. schôdza NR SR - 3.deň - A. dopoludnia
Dátum: 2024-09-13
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

64. Ďakujem pekne, pán predsedajúci. Chcel by som reagovať na vystúpenie pani odvolanej predsedníčky. Čítam v médiách, že k tejto téme koalícia v kuloároch hovorí, že po zvolení Migaľa za predsedu výboru neostane na jeho čele, ale predsedníckych právomocí sa vzdá v prospech opozičného podpredsedu výboru. Toto považuje koalícia za dodržanie parlamentného pravidla, že opozícii ostane zachovaná kontrola tajnej služby. No, problém je v tom, že náš výbor nemá opozičného podpredsedu. Čiže ak toto hovorí koalícia v kuloároch, tak klame. Niežeby to bolo nejaká senzácia, niečo nové, ale treba to povedať, lebo zjavne to možno nie všetci vedia. Médiá niektoré im to zhltli aj s navijakom. Výbor pre kontrolu SIS má dvoch podpredsedov, obaja sú z vládnej koalície. Jedným podpredsedom je pán poslanec Migaľ, druhým podpredsedom je pán poslanec Kotlár, jeden je z HLAS-u, druhý je z SNS. Ak niekto z nich sa chystá do opozície, okej, to je tiež novinka pre mňa, ale pravdepodobne nie. Takže toto, ak koalícia tvrdí v kuloároch, tak je to proste lož, nie je to pravda. My nemáme opozičného podpredsedu. Mali sme predsedníčku výboru z opozície pani Kolíkovú. That´s it. Čiže neklamte! Nemáme opozičného podpredsedu, takže asi toľko.
22. schôdza NR SR - 2.deň - B. popoludni
Dátum: 2024-10-23
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

38. Ďakujem za slovo. Ja by som chcela nadviazať na to, čo kolega Dej hovoril o tom, aká je strašne dôležitá tá infraštruktúra, že my naozaj môžme sa baviť o trendoch v súčasnej dobe a o rizikách počítačových hier pre mládež a tak ďalej, ale v konečnom dôsledku jedna z tých kľúčových vecí je, že či tie deti majú kde zmysluplne tráviť voľný čas, ak nemajú, či majú kde športovať. A ja to vidím napríklad, vlastne moja mestská časť, kde bývam, Bratislava-Staré Mesto pred približne rokom, kolegyňa, kolegyňa vicestarostka by to vedela presne, spravili pomerne drobnú zmenu, že otvorenie školských dvorov v poobedných hodinách pre verejnosť. A ja som to videla aj na mojich vlastných synoch, že zrazu, keď poobede mali kde ísť aj tí už teda druhostupniari, ktorí nechodia do družiny, piataci, šiestaci, siedmaci, a ten školský dvor je miesto, ktoré, ktoré poznajú, že sa tam zrazu začali stretávať a na jar naozaj do neskorého večera tam tí chalani hrávali futbal. A akoby myslím si, že to je v niečom taký ten ideál, ktorý mnohí buď ešte poznáme z rozprávania, alebo, alebo sme ho zažili, že to poobedie tráviť jednoducho niekde vonku, ako partia športovať, ale reálne dneska v strašne veľa mestách jednoducho ten priestor na to nie je. A v tomto ma napríklad aj mrzí, že práve ten školský šport, ktorý súvisí aj teda s infraštruktúrou športových, teda školských dvorov a športovísk pri školách, vlastne prepadol medzi dva rezorty, lebo teda už to neni úplne agenda ani školstva, ale ani ešte to neni úplne agenda športu, tak máme dve ministerstvá a ani jedno sa poriadne nestará o školský šport. Ďakujem.